text: রাষ্ট্রীয় নাট্য বিদ্যালয় () বা ন্যাশনাল স্কুল অব ড্রামা (এনএসডি) হল ভারতের নতুন দিল্লিতে অবস্থিত একটি নাট্যতত্ত্ব প্রশিক্ষণের প্রতিষ্ঠান। এটি ভারত সরকারের সংস্কৃতি মন্ত্রণালয়ের অধীনস্ত স্বায়ত্তশাসিত প্রতিষ্ঠান। ১৯৫৯ সালে সংগীত নাটক অকাদেমি কর্তৃক এটি প্রতিষ্ঠিত হয় এবং ১৯৭৫ সালে স্বাধীন বিদ্যালয় হিসেবে কার্যক্রম শুরু করে। ২০০৫ সালে এটি বিশ্ববিদ্যালয়ের মর্যাদা লাভের জন্য সুপারিশকৃত হলেও ২০১১ সালে এই প্রস্তাবনা বাতিল করা হয়।
  
  ইতিহাস
  এই বিদ্যালয়ের উদ্ভব ঘটে ১৯৫৪ সালে একটি সম্মেলন থেকে, যেখানে নাট্যতত্ত্বের জন্য একটি কেন্দ্রীয় প্রতিষ্ঠানের ধারণা প্রদান করা হয়। এরপর ১৯৫৫ সালে একটি খসড়া প্রস্তুত করা হয় এবং সংগীত নাটক অকাদেমি, যার সভাপতি ছিলেন জওহরলাল নেহরু, এই প্রতিষ্ঠানের পরিকল্পনা শুরু করেন। ইতোমধ্যে, দিল্লিতে ভারতীয় নাট্য সংঘ (বিএনএস) ইউনেস্কোর সহযোগিতায় স্বাধীনভাবে ১৯৫৮ সালের ২০শে জানুয়ারি এশিয়ান থিয়েটার ইনস্টিটিউট (এটিআই) প্রতিষ্ঠা করে। ১৯৫৮ সালের জুলাই মাসে ভারত সরকারের রাষ্ট্রীয় সঙ্গীত, নৃত্য ও নাট্য অকাদেমি হিসেবে পরিচিত সংগীত নাটক অকাদেমি এটিআইয়ের দায়িত্বভার গ্রহণ করে।
  
  পরের বছর সরকার এটিকে নতুন প্রতিষ্ঠিত বিদ্যালয়ের সাথে একত্রিত করে এবং এর মধ্য দিয়েই ১৯৫৯ সালের এপ্রিলে সংগীত নাটক অকাদেমির পৃষ্ঠপোষকতায় এনএসডি প্রতিষ্ঠিত হয়। শুরুতে বিদ্যালয়টি নিজামউদ্দিন ওয়েস্টে অবস্থিত ছিল এবং একে রাষ্ট্রীয় নাট্য বিদ্যালয় ও এশিয় থিয়েটার ইনস্টিটিউট বলে ডাকা হত। এর প্রথম ব্যাচ ১৯৬১ সালে পাশ করে।
  
  তথ্যসূত্র
  
  বহিঃসংযোগ
  
   এনএসডি-এর দাপ্তরিক ওয়েবসাইট
  
   
  বিষয়শ্রেণী:১৯৫৯-এ প্রতিষ্ঠিত শিক্ষা প্রতিষ্ঠান
  বিষয়শ্রেণী:১৯৫৯-এ ভারতে প্রতিষ্ঠিত
  বিষয়শ্রেণী:ভারতের নাট্য বিদ্যালয়
  বিষয়শ্রেণী:দিল্লির বিশ্ববিদ্যালয় ও কলেজ
title: রাষ্ট্রীয় নাট্য বিদ্যালয়